iPhoto Tip - Have multiple Libraries? | MacRumors Forums
iPhoto Tip - Have multiple Libraries?
Discussion in 'Mac Apps and Mac App Store' started by CodeGuru, Nov 26, 2010. KSA katrol internasionale borg in | Netwerk24
Deur Tinus van Staden 02 Julie 2020 15:00
Kugandrie Govender, KSA se kommersiële hoof. Foto: Gallo Images
KSA het Donderdag in ’n verklaring aangekondig dat hy ’n borgskap van drie jaar met Betway onderteken het.
Die Proteas sit egter steeds sonder ’n titelborg nadat Standard Bank in 2019 besluit het om nie sy borgskap te hernu nie, nadat verskeie krisisse in die raadsaal die organisasie lamgelê het, en tot die skorsing van Thabang Moroe, die uitvoerende hoof, gelei het.
KSA, wat verwag om ’n wins van tussen R50 miljoen en R80 miljoen vir die 2019-’20-boekjaar te maak, sal hoop dat klarigheid in die Moroe-kwessie kan help om hom ’n meer aantreklike proposisie vir voornemende borge te maak.
KSA se raad neem glo Vrydag ’n besluit oor die toekoms van die geskorste Moroe, nadat die beheerliggaam die eerste deel van ’n forensiese oudit ontvang het, wat hy verlede jaar aangevra het.
Betway se betrokkenheid is nietemin goeie nuus vir KSA, wat ook in Junie aangekondig het dat KFC hom vir ’n verdere drie jaar daartoe verbind om die titelborg van T20-reekse te wees.
Dit kom boonop in ’n tyd van wêreldwye ekonomiese onsekerheid weens die Covid-19-pandemie.
“Ons is trots om Betway as Krieket Suid-Afrika (KSA) se hoofborg te verwelkom, in ’n stap wat ons suksesvolle verhouding na ’n nuwe vlak neem,” sê Kugandrie Govender, KSA se kommersiële hoof.
Om die handtekening van hierdie wêreldwye reus te verseker, is soos om ’n ses te slaan om ’n wedstryd te beklink.
“Die vennootskap stel ons in staat om op ’n groter skaal met ons ondersteuners in verbinding te tree. Om die handtekening van hierdie wêreldwye reus te verseker, is soos om ’n ses te slaan om ’n wedstryd te beklink.
“Dit is verblydend om ’n verhouding wat albei partye baat te hê met ’n organisasie met integriteit, wat ’n bydrae tot die spel in die land sal lewer.
“Ons is verheug dat Betway in hierdie uitdagende tye wys die vertroue wat ons in hulle het, is wederkerig.”
Anthony Werkman, Betway se uitvoerende hoof, sê hulle is verheug oor hul vennootskap met KSA.
Die Engelse sokkerklub West Ham United word ook deur Betway geborg. Foto: Reuters
“Ons het reeds ’n wye sportportefeulje en hierdie is ’n bewys van ons toewyding tot krieket. Die Suid-Afrikaanse span sal eersdaags weer in aksie wees en ons is opgewonde om te sien hoe die span in alle formate van die spel vertoon.”
Betway is ook die borg van die Engelse Premierliga-sokkerspan West Ham United. Dié span het Woensdagaand vir ’n opskudding gesorg toe hy Chelsea met 3-2 in ’n Premierliga-wedstryd geklop het.
Betway is ook as borg by ander sokkerspanne betrokke, soos Deportivo Alavés, Levante U.D. en CD Leganes in Spanje en Werder Bremen in Duitsland.
Die maatskappy het ook ’n sterk teenwoordigheid in perdewedrenne, snoeker en e-sport.
Meer oor: Thabang Moroe | Krieket | Ksa | Borgskap